Kommissionens beslutning

af 10. november 2000

om fastsættelse af forretningsordenen for samrådsforummet under den reviderede ordning for tildeling af et EF-miljømærke

(meddelt under nummer K(2000) 3281)

(EØS-relevant tekst)

(2000/731/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til Europa-Parlamentets og Rådets forordning (EF) nr. 1980/2000 af 17. juli om en revideret ordning for tildeling af et EF-miljømærke(1), særlig artikel 15, og

ud fra følgende betragtninger:

(1) Artikel 13 i forordning (EF) nr. 1980/2000 fastsætter, at Kommissionen opretter Den Europæiske Unions miljømærkenævn, i det følgende benævnt EUMN, bestående af de anvarlige organer, der er omhandlet i artikel 14, samt det samrådsforum, der er omhandlet i artikel 15.

(2) Artikel 15 i forordning (EF) nr. 1980/2000 fastsætter, at Kommissionen sikrer, at EUMN under udførelsen af sine aktiviteter med hensyn til hver enkelt produktgruppe sørger for en afbalanceret deltagelse af alle relevante interesseparter, der er berørt af den pågældende produktgruppe, såsom industri og tjenesteleverandører, herunder små- og mellemstore virksomheder, håndværkere og deres erhvervsorganisationer, fagforeninger, handlende, detailhandlere, importører, miljøbeskyttelsesgrupper og forbrugerorganisationer.

(3) Artikel 15 i forordning (EF) nr. 1980/2000 fastsætter, at disse parter mødes i et samrådsforum.

(4) Artikel 15 i forordning (EF) nr. 1980/2000 fastsætter, at forretningsordenen for samrådsforummet fastsættes af Kommissionen efter proceduren i artikel 17.

(5) Betragtning 5 i forordning (EF) nr. 1980/2000 fastsætter, at det af hensyn til den brede offentligheds accept af EF-miljømærkeordningen er væsentligt, at ikke-statslige organisationer på miljøområdet og forbrugerorganisationer spiller en vigtig rolle i udviklingen og opstillingen af kriterier for EF-miljømærker.

(6) Bilag IV, stk. 1, fastsætter, at der nedsættes en specifik ad hoc-gruppe inden for EUMN, der inddrager de parter, der er nævnt i artikel 15, og de ansvarlige organer, der er omhandlet i artikel 14, med henblik på udarbejdelse af miljømærkekriterier for hver produktgruppe.

(7) De i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 17 i forordning (EF) nr. 1980/2000 -

VEDTAGET FØLGENDE BESLUTNING:

Artikel 1

Forretningsordenen for samrådsforummet, der er fastsat i bilaget, vedtages hermed.

Artikel 2

Kommissionens beslutning af 18. november 1992(2) om fastsættelse af forretningsordenen for samrådsforummet for ordningen for tildeling af EF-miljømærket ophæves.

Artikel 3

Denne beslutning er rettet til medlemsstaterne.

Udfærdiget i Bruxelles, den 10. november 2000.

På Kommissionens vegne

Margot Wallström

Medlem af Kommissionen

(1) EFT L 237 af 21.9.2000, s. 1.

(2) K(92) 2324 endelig af 18.11.1992.

BILAG

FORRETNINGSORDEN FOR SAMRÅDSFORUMMET

1. Forretningsordenen for samrådsforummet (forummet), der er omhandlet i artikel 15 i forordning (EF) nr. 1980/2000, oprettes hermed. Forummet skal arbejde i overensstemmelse med den pågældende forordning.

2. Konsultationsforummet og dets medlemmer skal være medlemmer af Den Europæiske Unionens miljømærkenævn (EUMN) og deltage i alle EUMN's aktiviteter, særlig:

- anmode Kommissionen om at indlede proceduren for fastsættelse af miljømærkekriterierne samt kravene til vurdering og overensstemmelsesverifikation for produktgrupper

- fastsætte og gennemgå miljømærkekriterier samt kravene til vurdering og overensstemmelsesverifikation for produktgrupper

- rådspørges af Kommissionen vedrørende arbejdsplanen for EF-miljømærket

- fremme anvendelsen af EF-miljømærket.

3. Følgende organisationer, der repræsenterer de interesseparter, der er nævnt i artikel 15 i den pågældende forordning, er medlemmer af forummet, og dermed af EUMN:

- COFACE (forbrugere, der også repræsenterer BEUC, Eurocoop og AEC)

- EEB (miljø)

- EFS (fagforeninger)

- Unice (industri)

- UEAPME (SMV, håndværk)

- Eurocommerce (handel).

For at sikre en afbalanceret deltagelse af alle relevante interesseparter, kan EUMN enten efter anmodning fra Kommissionen eller på eget initiativ foretage en tilpasning af dette medlemskab, afhængigt af Kommissionens godkendelse.

4. Hver medlem af forummet udpeger en kontaktperson.

5. Forummet mødes på møder i EUMN.

6. Udover generelle repræsentanter, som deltager i EUMN's møder, udpeger hvert medlem af forummet mindst en teknisk repræsentant pr. produktgruppe, som deltager i de ad hoc-arbejdsgrupper, som EUMN har oprettet i forbindelse med specifikke produktgrupper, samt i møder i EUMN, hvor den pågældende produktgruppe skal diskuteres indgående. Disse tekniske repræsentanter skal så vidt muligt være eksperter og have indgående kendskab til den pågældende produktgruppe.

7. Medlemmerne af forummet og deres generelle og tekniske repræsentanter handler i overensstemmelse med de målsætninger og principper, der er fastlagt i artikel 1 i den pågældende forordning samt i henhold til de proceduremæssige principper, der er fastlagt i bilag IV til den pågældende forordning.